AARHUS: Sallings julegaveindpakning er blevet tændt, lystæppet over Strøget er blevet tændt, og nu mangler kun byens juletræ ved Rådhuspladsen, før det for alvor begynder at dufte af jul.

Det gør det søndag 2. december. Nærmere bestemt klokken 16.00.

Det 24 meter høje træ ankom tirsdag morgen. Det kommer fra Hjøllund Plantage og er en rødgran på omkring 50 år, som i øvrigt vejer et sted mellem tre og fire tons, oplyser Aarhus Kommune.

Det bliver byens borgmester, Jacob Bundsgaard, der sammen med to skolebørn skal tænde træet søndag, hvor der lige som sidste år vil være tale, julemusik og fællessang.